Bandsee - Wikipedia, déi fräi Enzyklopedie

# Bandsee

### Vu Wikipedia, der fräier Enzyklopedie.

D' Bandsee ass een Handwierksapparat deen een haaptsächlech a Schräinereie fënnt. Do huet se den Zweck d'Holzstecker sou prezis wéi méiglech op hir definitiv Beaarbechtungsgréisst ze schneiden. Well d'Blat vun der Bandsee relativ schmuel ass a fräi leeft, ass et domatter méiglech, och am Krees ze schneiden. Et kann een op der Bandsee esou praktesch all virgezeechent Profil aus engem Stéck Holz erausschneiden.

Eng Bandsee besteet aus engem zolitten héije Gestell un deem a vertikaleler Richtung ënnen an uewen e grousst Rad festgemaach ass.

Dat ënnescht Rad ass op enger fester Well montéiert, a gëtt vun engem Motor oder engem Rimm dee vun enger annerer Kraaftquell kënnt ugedriwwen.

Dat iewescht Rad ass an der Héicht verstellbar, fir esou kënnen d'Seeband dat iwwer déi zwee Rieder leeft, ze spanen.

Tëscht den zwee Rieder, ass op Schaffhéicht eng horizontal Plack, mat engem reckteckege Schnatt an der Mëtt, fir d'Seeband passéieren ze loossen. Dëst ass de Seedësch, op deen d'Stécker déi geschnidde solle ginn, geluecht ginn. Deen Dësch huet eng poléiert Fläch fir datt d'Holzstécker liicht ze guidéiere sinn. Un der See sinn dann nach Ofdeckunge laanscht d'Seeblat, déi als Protektioun geduecht sinn, am Fall wou d'Seeblad géif räissen.

Bandseeë fënnt en awer och nach a Schluechthaiser a bei Metzlere fir d'Schanken duerchzeschneiden. Dann hu se e besonnesch schmuelt Band a reng Zänn.

Grouss Bandseeë mat breede Bänner fënnt een a Seeëreien, fir d'Bamsstämm der Längt no duerchzeschneiden. Dacks sinn se do och als Zwillingsbandseeë gebaut.

Eng aner Uwennung si mobil Bandseeën, fréier op fuerbaren Dampmaschinnen, duerno op Traktere montéiert, fir esou kënne bei d'Leit ze fueren, an do Kouertestécker op Uewemooss ze schneiden.

Vun "http://lb.wikipedia.org../../../b/a/n/Bandsee.html"

Kategorie: Seeën

##### Views

- Artikel
- Diskussioun
- Aktuell Revisiounen

##### Sichen